|  |  |
| --- | --- |
| **Dyddiad yr Adolygiad Diwethaf** | Ebrill 2019 |
| **Dyddiad yr Adolygiad Nesaf** | Mai 2020 |
| **Cyfrifoldeb** | Prif Weithredwr |
| **Ardal Weithredu** | Grŵp |

# POLISI DIOGELU DATA

**Y rheswm dros y polisi**

I ddiogelu a hybu hawliau unigolion a sefydliadau mewn perthynas â chadw gwybodaeth bersonol a chyfrinachol.

Darparu mynediad at wybodaeth am waith y sefydliad nad yw’n gyfrinachol neu sensitif yn fasnachol.

Mae gan y Swyddog Diogelu Data hawliau chwythu’r chwiban, a gall adrodd yn uniongyrchol i Swyddfa’r Comisiynydd Gwybodaeth ac i Bwyllgor Archwiliad & Risg y Grŵp, a bod angen gwneud hynny.

**Y Swyddog Diogelu Data**

Mae rôl y Swyddog Diogelu Data yn llaw’r Swyddog Corfforaethol; y dirprwy yw’r Rheolwr Gwasanaethau Cwsmeriaid.

**Gofynion cyfreithiol/rheoliadol**

Bydd y Grŵp yn cydymffurfio â’r safonau perfformiad fel y’u nodir yn Fframwaith Rheoleiddio Llywodraeth Cymru.

Rydym yn byw yn ôl gwerthoedd y sector cyhoeddus, drwy gynnal ein busnes gyda gonestrwydd ac integriti, gan ddangos llywodraethu da drwy ein hymddygiad.

Mae’n rhaid i’r sefydliad gydymffurfio â’r Rheoliad Diogelu Data Cyffredinol (GDPR) a’r rhwymedigaethau cyfreithiol cysylltiedig.

**Goblygiadau cyfle cyfartal**

Bydd y Grŵp yn sicrhau nad oes unrhyw wahaniaethu annheg ar sail y nodweddion gwarchodedig a nodir yn Neddf Cydraddoldeb 2010; oedran, anabledd, ailbennu rhywedd, priodas a phartneriaethau sifil, beichiogrwydd a mamolaeth, hil, crefydd neu gred, rhyw a chyfeiriadedd rhywiol wrth ddarparu tai, gwasanaethau neu gyflogaeth, a bydd yn monitro’r defnydd a wneir o’r polisi hwn i nodi a yw unrhyw grŵp penodol yn anghymesur anfodlon, neu dan anfantais annheg.

**Goblygiadau iaith**

Mae’r Grŵp wedi mabwysiadu’r egwyddor y bydd yn darparu gwybodaeth a gwasanaethau yn yr iaith a’r fformat a ffafrir gan y cwsmer wrth gynnal busnes cyhoeddus. Os oes unrhyw berson angen cyfleusterau cyfieithu, neu wybodaeth mewn iaith neu fformat gwahanol, gan gynnwys Cymraeg, Braille, ffont mawr, neu ar CD neu dâp, mae hynny ar gael dim ond gofyn amdano. Mae’r gwasanaeth Llinell Iaith ar gael er mwyn i gwsmeriaid allu siarad â rhywun yn eu dewis iaith. Bydd y polisi hwn yn cael ei ddarparu i denantiaid a chwsmeriaid eraill sydd ag anghenion cyfathrebu penodol, mewn modd priodol ar gyfer eu hanghenion.

**Asesu risg**

Aseswyd goblygiadau’r polisi hwn yn unol â Pholisi Rheoli Risg y Grŵp. Mapiwyd y risgiau sy’n ymwneud â thorri diogelwch gwybodaeth, colli gwybodaeth, ac ymosodiadau feirws ar wybodaeth.

**Nod y polisi**

Nod Grŵp Tai Cadarn yw gweithredu mewn ffordd agored ac atebol, ac mae’n gweld pwysigrwydd sicrhau bod gwybodaeth ar gael am ei weithgaredd a’i wasanaethau, fodd bynnag mae Grŵp Tai Cadarn yn cadw gwybodaeth bersonol a chyfrinachol am ei weithwyr, aelodau’r Bwrdd, ymgeiswyr cyflogaeth, tenantiaid, ymgeiswyr am dai a chyflenwyr. Mae gan bob unigolyn hawl i breifatrwydd ac mae Grŵp Tai Cadarn dan orfodaeth i ufuddhau i’r Rheoliad Diogelu Data Cyffredinol.

Nod y polisi hwn yw diogelu a hybu hawliau’r unigolyn a Grŵp Tai Cadarn. Mae’n nodi gwybodaeth sydd i’w thrin yn gyfrinachol a’r gweithdrefnau ar gyfer casglu, storio, trin a datgelu gwybodaeth o’r fath. Darperir mynediad at wybodaeth er mwyn i’r gwrthrych gynnig sylwadau a chywiro’r wybodaeth bersonol mae’r Grŵp yn ei chadw er mwyn sicrhau bod y wybodaeth yn gyflawn, yn gywir, yn glir ac yn ddiduedd.

Mae’r polisi yn cynnwys yr holl gofnodion a’r holl wybodaeth a gedwir gan Grŵp Tai Cadarn mewn perthynas â gwybodaeth a gedwir am weithwyr, aelodau’r Bwrdd, ymgeiswyr cyflogaeth, tenantiaid, ymgeiswyr am dai, a chyflenwyr.

Mae pob agwedd ar y polisi wedi’i gynllunio i aros o fewn y chwe egwyddor ar gyfer prosesu gwybodaeth bersonol sydd yn y Rheoliad Diogelu Data Cyffredinol, sef:-

* Cyfreithlondeb, Tegwch a Thryloywder
* Cyfyngiad pwrpas
* Lleihau data
* Cywirdeb
* Cyfyngiad storio
* Integriti a chyfrinachedd

**Hysbysiadau preifatrwydd**

Cynhwysir yr Hysbysiad Preifatrwydd trosfwaol yn Atodiad 1.

Atodir i’r polisi hwn hefyd, yn Atodiad 2, ganllawiau i aelodau staff am hysbysiadau preifatrwydd mini. Dylid datblygu’r rhain drwy ymgynghoriad â’r Swyddog Diogelu Data cyn prosesu’r wybodaeth bersonol.

**Gwybodaeth a fydd ar gael**

Bydd y Grŵp yn:

* cyhoeddi adroddiadau cyson ynghylch ei weithgareddau
* darparu gwybodaeth esboniadol i’r preswylwyr am wasanaethau a hawliau
* cyhoeddi’r trefniadau ar gyfer ymgynghori â phreswylwyr a rhanddeiliaid eraill
* wastad yn esbonio pob penderfyniad sy’n effeithio ar unigolion
* rhoi mynediad at weithdrefnau mewnol a rhoi nodiadau canllaw ar gais y rhai sydd â diddordeb
* gwneud copïau o bapurau Bwrdd nad ydynt yn gyfrinachol ar gael ar gais

ond nid pan:

* mae’r wybodaeth yn ymwneud â, neu’n dynodi, trydydd parti nad yw wedi rhoi caniatâd i’r datgeliad
* allai’r datgeliad niweidio diddordeb masnachol neu ariannol y Grŵp neu drydydd parti
* mae’r wybodaeth yn amodol i fraint broffesiynol gyfreithiol neu ofyniad statudol, neu’n debygol o arwain at achos cyfreithiol
* nad yw’r wybodaeth ar gael mewn dull sydd ar gael yn rhwydd.

**Mynediad i gyfarfodydd**

Bydd y Grŵp yn:

* cynnal cyfarfodydd ymgynghorol cyson â thenantiaid ac ag eraill sydd â diddordeb yn ein gweithgaredd
* cynnal cyfarfod cyffredinol blynyddol sy’n agored i aelodau cyfran, tenantiaid, a phobl a sefydliadau sydd â diddordeb

Bydd y Cadeirydd yn ystyried gyda chydymdeimlad geisiadau gan bartïon â diddordeb, sydd â rheswm penodol dros fynychu cyfarfod neu ran o gyfarfod o’r Bwrdd fel arsylwyr.

**Gwybodaeth bersonol**

Bydd pob gwybodaeth sensitif yn cael ei chadw a’i thrafod yn gyfrinachol, p’un ai a dderbyniwyd y wybodaeth yn ffurfiol, yn anffurfiol, neu ei bod wedi’i darganfod ar ddamwain. Yn fras, mae hyn yn cynnwys:

* unrhyw beth o natur bersonol sydd heb fod yn fater o gofnod cyhoeddus am unrhyw breswylydd, ymgeisydd, cwsmer, aelod o staff, aelod cyfran neu aelod o’r Bwrdd
* gwybodaeth sefydliadol sensitif y gellid ei defnyddio i niweidio’r sefydliad, neu i fygwth diogelwch asedau
* tendrau a dyfynbrisiau am wasanaethau a gwaith.

Bydd pob gwybodaeth bersonol sy’n ymwneud â thenantiaid, ymgeiswyr, cwsmeriaid, staff, aelodau ac aelodau pwyllgor ac sydd heb fod yn fater o gofnod cyhoeddus:

* yn cael ei chyrchu’n deg
* yn cael ei chadw at ddiben penodol a’i defnyddio’n unig ar gyfer y dibenion hynny
* yn berthnasol, yn gywir a chyfredol
* yn cael ei chywiro os dangosir nad yw’n fanwl gywir
* yn cael ei chadw am gyfnod nad yw’n hwy na’r cyfnod angenrheidiol, ac y bydd yn cael ei dinistrio pan nad oes ei hangen mwyach
* yn cael ei diogelu rhag cael ei cholli neu ei datgelu
* yn cael ei thrin fel gwybodaeth gyfrinachol ar bob adeg
* yn cael ei chadw rhag unrhyw drydydd parti os na cheir caniatâd y person y cyfeirir ato, ac eithrio i gydymffurfio â gofyniad statudol neu orchymyn llys, neu ble mae perygl clir i iechyd a diogelwch, neu dystiolaeth o dwyll.

Mae gwybodaeth bersonol sy’n ymwneud â’r holl weithwyr yn cael ei chadw gan yr Adran Adnoddau Dynol. Cedwir gwybodaeth fanwl bellach gan yr Adran Gyllid mewn perthynas â gweinyddu’r gyflogres, manylion pensiwn a threuliau.

Cedwir gwybodaeth bersonol sy’n ymwneud â thenantiaid, ymgeiswyr tai a chyflenwyr ar y gronfa ddata tai, y prif weinydd ffeil, y system e-bost a ffeiliau yn yr adrannau perthnasol.

Bydd gwybodaeth bersonol yn cael ei storio mewn lleoliadau diogel sydd heb fod yn hygyrch gan y cyhoedd neu bersonau anawdurdodedig heb oruchwyliaeth. Bydd gwybodaeth sy’n cael ei storio’n electronig yn cael ei diogelu trwy ddefnyddio hawliau mynediad unigol, a thrwy ddefnyddio cyfrineiriau diogel ac wedi adfywio. Bydd lefelau mynediad yn addas i sensitifrwydd y wybodaeth ac i rôl y person sy’n cael mynediad at y wybodaeth hon.

Bydd staff sy’n trafod gwybodaeth gyfrinachol yn sicrhau bod y wybodaeth hon yn aros yn gyfrinachol.

Bydd aelodau staff, tenantiaid neu ymgeiswyr tai yn cael cynnig lle preifat i drafod gwybodaeth sydd o natur bersonol neu gyfrinachol, ar eu cais.

**Caniatâd**

Bydd ffurflenni a ddefnyddir i gasglu gwybodaeth yn cynnwys hysbysiad neu gymal preifatrwydd yn amlinellu sut y bydd y wybodaeth yn cael ei defnyddio ac yn gofyn caniatâd i brosesu pan fo angen.

Esbonnir i unigolion beth yw’r rhesymau dros gasglu’r wybodaeth bersonol, pam mae cofnod yn cael ei gadw, a phwy yw’r bobl sy’n debygol o gael mynediad ato pan fo angen. Gofynnir am ganiatâd gan bob unigolyn i ddatgelu gwybodaeth o’r fath, a rhoddir gwybod iddynt beth yw’r oblygiadau o roi eu caniatâd.

Ni fydd Grŵp Tai Cadarn yn ceisio cael mynediad at wybodaeth nad yw’n angenrheidiol iddo ei chael a’i chadw.

Bydd pob gwybodaeth sy’n cael ei chadw yn berthnasol ar gyfer y diben, ac fe’i cedwir yn ddiogel. Bydd gwybodaeth electronig yn cael ei diogelu yn unol â’r Polisi Diogelwch Rhwydwaith.

**Mynediad at wybodaeth bersonol**

Bydd aelodau Staff a Bwrdd, at ei gilydd, yn cael mynediad at yr holl wybodaeth sydd wirioneddol angen iddynt ei gwybod er mwyn gwneud eu gwaith, ac mae’n ddyletswydd arnynt i barchu cyfrinachedd yr holl wybodaeth bersonol a gedwir.

Fel rheol, cyfeirir at denantiaid a chwsmeriaid eraill wrth eu cod cyfeirio yn hytrach nag wrth eu henw mewn adroddiadau Bwrdd ac yn ystod cyfarfodydd Bwrdd.

**Cywiro gwybodaeth wallus**

Bydd y Grŵp yn cywiro unrhyw wallau ffeithiol ac yn adolygu unrhyw farn neu gasgliadau a gafwyd o wybodaeth a ddangoswyd i fod yn anghywir. Pan nad yw’r Grŵp yn cytuno bod y wybodaeth yn wallus fe nodir anghytundeb yr unigolyn yn y ffeil.

**Gwaredu**

Pan nad oes ei hangen mwyach, bydd yr holl wybodaeth bersonol yn cael ei dinistrio yn unol â’r Polisi Cadw Dogfennau.

**Cwynion sy’n ymwneud â’r polisi hwn**

Dylai ymgeiswyr cyflogaeth, tenantiaid, ymgeiswyr tai a chyflenwyr sy’n dymuno cwyno am dorri cyfrinachedd ddefnyddio’r Polisi Pryderon a Chwynion.

Dylai gweithwyr sy’n dymuno cwyno am dorri cyfrinachedd ddefnyddio’r Weithdrefn Gwyno.

**Hyfforddiant a chyfrifoldeb**

Mae’n gyfrifoldeb ar bob aelod staff ac aelod Bwrdd i gynnal cyfrinachedd fel y nodir yn y polisi hwn. Bydd torri cyfrinachedd yn cael ei drin yn ddifrifol.

Bydd yr holl staff sy’n gyfrifol am ymdrin â gwybodaeth bersonol yn cael mynediad at y Polisi Diogelu Data a bydd yn cael ei gynnwys fel rhan o’r rhaglen sefydlu ar gyfer staff newydd sy’n gorfod ymdrin â gwybodaeth bersonol.

Mae’n gyfrifoldeb ar bob aelod o staff i roi gwybod i’w Rheolwr Llinell/Swyddog Diogelu Data pan ddônt yn ymwybodol o achos o dorri cyfrinachedd.

Mae’r Cadeiryddion yn gyfrifol am sicrhau bod aelodau’r Bwrdd yn cydymffurfio â’r polisi.

**ATODIAD 1**

**Hysbysiad preifatrwydd**

**Pwy ydym ni?**

Cymdeithas Tai Newydd (1974) Cyf yw’r rheolwr data. Mae Newydd yn gymdeithas tai elusennol ac mae’n gymdeithas gofrestredig o dan y Ddeddf Cymdeithasau Cydweithredol a Chymdeithasau Budd Cymunedol 2014; mae Newydd yn is-gwmni sy’n perthyn i Grŵp Tai Cadarn.

**Rydym yn cymryd preifatrwydd o ddifrif**

Mae’r hysbysiad preifatrwydd hwn yn dweud wrthych beth i’w ddisgwyl pan mae Cymdeithas Tai Newydd yn casglu eich gwybodaeth bersonol. I weld ein polisi Diogelu Data, ewch i www.newydd.co.uk/cy/llyfrgell/gwybodaeth-corfforaethol

Mae Newydd yn cydymffurfio â Rheoliad Diogelu Data Cyffredinol 2018 o ran y data personol yr ydych yn ei roi i ni ac yn sicrhau na chaiff ei gamddefnyddio. Mae’r Rheoliad yn diffinio set o reolau a chanllawiau sydd yn rhaid i ni eu dilyn wrth ymdrin â’ch gwybodaeth; gelwir y rhain yn egwyddorion y Rheoliad Diogelu Data Cyffredinol 2018. Mae’n rhaid i wybodaeth bersonol fod:

1. wedi’i brosesu’n gyfreithlon, yn deg, ac mewn dull tryloyw mewn perthynas ag unigolion;
2. wedi’i gasglu at ddibenion penodedig, eglur a dilys, a heb ei brosesu ymhellach mewn dull sy’n anghydnaws â’r dibenion hynny; ni fydd prosesu pellach at ddibenion archifol sydd er budd y cyhoedd, at ddibenion ymchwil gwyddonol neu hanesyddol, neu at ddibenion ystadegol, yn cael ei ystyried yn anghydnaws â’r dibenion cychwynnol;
3. yn ddigonol, yn berthnasol ac yn gyfyngedig i’r hyn sy’n angenrheidiol mewn perthynas â’r dibenion y maent yn cael eu prosesu ar eu cyfer;
4. yn gywir, ac yn gyfredol lle bo angen; rhaid i bob cam rhesymol gael ei gymryd i sicrhau bod gwybodaeth bersonol sy’n anghywir, gan ystyried y dibenion y maent yn cael eu prosesu ar eu cyfer, yn cael ei ddileu neu ei gywiro yn ddi-oed;
5. yn cael ei gadw mewn dull sy’n caniatáu adnabod pynciau data am ddim hwy na sy’n angenrheidiol at y dibenion y mae’r wybodaeth bersonol yn cael ei brosesu ar eu cyfer; gellir storio gwybodaeth bersonol am gyfnodau hwy i’r graddau y bydd y wybodaeth bersonol yn cael ei brosesu yn unig at ddibenion archifol sydd er budd y cyhoedd, at ddibenion ymchwil gwyddonol neu hanesyddol, neu at ddibenion ystadegol, yn amodol ar weithredu’r mesurau technegol a sefydliadol priodol sy’n ofynnol gan y Rheoliad Diogelu Data Cyffredinol (GDPR) er mwyn diogelu hawliau a rhyddid unigolion;
6. wedi’i brosesu mewn dull sy’n sicrhau diogelwch priodol y wybodaeth bersonol, gan gynnwys amddiffyniad rhag prosesu anawdurdodedig neu anghyfreithlon a rhag colled ddamweiniol, dinistr neu ddifrod, gan ddefnyddio mesurau technegol a sefydliadol priodol.

**Sut byddwn yn defnyddio eich gwybodaeth bersonol**

Dim ond cyhyd ag y bydd angen i gyflawni’r dibenion y casglwyd hi ar eu cyfer neu fel sy’n ofynnol yn gyfreithiol y caiff y wybodaeth bersonol a ddarparwch i ni ei chadw. Nid ydym yn rhannu gwybodaeth bersonol gyda thrydydd partïon heblaw pan fo hynny’n angenrheidiol i weithredu ein busnes neu’n ofynnol gan y gyfraith neu brosesau cyfreithiol eraill, ac ni fyddwn byth yn gwerthu eich gwybodaeth bersonol na’i phasio ymlaen i gwmnïau marchnata. Mewn rhai achosion caiff gwybodaeth bersonol a gasglwyd gennym ei throsglwyddo i aelodau eraill Grŵp Tai Cadarn neu gwmnïau eraill lle mae hyn yn angenrheidiol er mwyn cyflawni’r dibenion y casglwyd y wybodaeth ar eu cyfer.

Mae Newydd yn cofnodi galwadau ffôn a wneir i’r gymdeithas ar gyfer hyfforddiant a monitro.

**Rhannu eich gwybodaeth**

Dim ond os ydych yn cytuno i hynny y bydd Cymdeithas Tai Newydd yn datgelu eich gwybodaeth bersonol i drydydd partïon; fodd bynnag, efallai y bydd weithiau angen i ni rannu gwybodaeth heb eich caniatâd er mwyn cydymffurfio ac unrhyw ofynion cyfreithiol neu lle mae hyn yn angenrheidiol er mwyn cyflawni’r dibenion y casglwyd y wybodaeth ar eu cyfer.

Ni fydd Newydd yn trosglwyddo eich gwybodaeth bersonol y tu allan i’r Ardal Economaidd Ewropeaidd oni bai bod diogelwch digonol, h.y. aelodaeth o’r cynllun amddiffyn preifatrwydd.

**Eich hawliau**

Hawl i hygludedd data

Wrth brosesu eich gwybodaeth bersonol i gyflawni’r cytundeb yr ydych yn rhan ohono, mae gennych hawl i ofyn am wybodaeth bersonol sy’n cael ei chadw’n electronig, er mwyn galluogi ei throsglwyddo i sefydliad arall heb anhawster. Lle mae’n dechnegol bosibl, gallwch ofyn bod y wybodaeth yn cael ei throsglwyddo’n uniongyrchol rhwng sefydliadau. Unwaith y bydd y cais yn cael ei wneud, dylai’r wybodaeth gael ei darparu o fewn 1 mis.

Hawl i fod yn angof

Mae gennych hawl i gael y wybodaeth yr ydym yn ei chadw amdanoch wedi ei dileu lle mae un o nifer o amgylchiadau yn berthnasol: mewn gwirionedd, lle na fyddai defnyddio’r wybodaeth honno bellach yn ateb gofynion y Rheoliad Diogelu Data Cyffredinol p’un bynnag. Unwaith mae’r cais wedi’i wneud, mae’n rhaid dileu’r wybodaeth o fewn 1 mis.

Lle mae’r wybodaeth dan sylw wedi ei gwneud yn gyhoeddus neu wedi ei throsglwyddo i drydydd parti, mae’n rhaid i ni hefyd gymryd camau rhesymol i roi gwybod i bob trydydd parti am y cais am ddileu, gan gynnwys unrhyw gyswllt â, neu gopïau o’r wybodaeth bersonol yno.

Nid yw’r uchod yn berthnasol pan mae’n angenrheidiol cadw’r wybodaeth mewn perthynas ag achos cyfreithiol, i gydymffurfio â rhwymedigaeth statudol, neu i gyflawni tasgau er budd y cyhoedd.

Hawl i gywiro, i wrthwynebu, ac i gyfyngu ar brosesu

* Cywiro: mae gennych hawl i gael gwybodaeth anghywir ac anghyflawn amdanoch wedi ei chywiro a’i chwblhau.
* Hawl i wrthwynebu: dan rai amgylchiadau mae gennych hawl i wrthwynebu bod gwybodaeth bersonol amdanoch yn cael ei phrosesu. Yn dibynnu ar y sail gyfreithiol ar gyfer prosesu, gall hyn fod naill ai’n hawl absoliwt (h.y. marchnata uniongyrchol), neu gall fod ar yr amod ein bod ni’n gallu dangos sail gyfreithlon gref a fyddai’n cael blaenoriaeth dros eich buddiannau chi, neu lle mae angen y wybodaeth at ddibenion hawliadau cyfreithiol.
* Hawl i gyfyngu: mae gennych hawl i ofyn nad yw gwybodaeth yn cael ei phrosesu bellach (oni bai am gael ei storio) dan amgylchiadau penodol, er enghraifft lle rydym yn delio â chywiro unrhyw wybodaeth anghywir; lle mae’r prosesu yn anghyfreithlon ond rydych chi’n gwrthwynebu iddi gael ei dileu; neu mae’r wybodaeth bellach yn ddiangen ond rydych am i’r wybodaeth gael ei chadw at ddibenion hawliad cyfreithiol.

**Caniatâd**

Mae gennych yr hawl i dynnu caniatâd i brosesu eich gwybodaeth bersonol ar unrhyw adeg, cyn belled nad yw'r wybodaeth yn rhan o ofyniad/gytundeb statudol neu yn rhwymedigaeth. Hoffwn i chi wybod fodd bynnag y bydd hyn efallai yn effeithio ar ansawdd y gwasanaeth y byddwn yn gallu ei roi i chi. Er enghraifft, byddwn angen gwybod faint o blant, os o gwbl, sydd yn byw gyda chi er mwyn gosod y tŷ’r maint iawn i chi.

Mae gennych hawl i wrthwynebu marchnata uniongyrchol oddi wrth y gymdeithas, gall hyn gynnwys arolwg ar ôl gwaith atgyweirio, holiaduron boddhad tenantiaid, proffilio tenantiaid, ayyb. I dynnu caniatâd yn ôl ar unrhyw adeg, cysylltwch â’r Swyddog Diogelu Data.

**Sut alla i weld y wybodaeth yr ydych yn ei chadw amdanaf i?**

Mae Cymdeithas Tai Newydd yn cydnabod y cyfrifoldeb sydd ganddi i ddiogelu preifatrwydd eich gwybodaeth bersonol. Mae gennych hawl cyfreithiol i weld y wybodaeth bersonol yr ydym yn ei chadw amdanoch; gelwir hyn yn “gais gwrthrych am wybodaeth”, ac mae’r gyfraith yn rhoi 1 mis i ni ymateb. Byddwn yn ymdrechu i gydymffurfio â’ch cais ond efallai na fyddwn yn medru cydymffurfio â’ch cais yn llawn mewn rhai achosion, er enghraifft gallwn wrthod neu godi tâl am geisiadau sydd yn ddi-sail neu’n ormodol. Os gwrthodir eich cais, byddwn yn ysgrifennu atoch o fewn 1 mis i’ch cynghori, yna bydd gennych yr hawl i gwyno i’r awdurdod goruchwylio a rhwymedi barnwrol.

Os hoffech wneud cais gwrthrych am wybodaeth, cysylltwch â’r Swyddog Diogelu Data.

**Am ba hyd mae’r Grŵp yn cadw eich gwybodaeth?**

Mae gennym bolisi cadw dogfennau sy’n gosod allan am ba gyfnod yr ydym yn cadw gwahanol fathau o wybodaeth, i weld y ddogfen ewch i www.newydd.co.uk/cy/llyfrgell/gwybodaeth-corfforaethol. Caiff y polisi hwn ei adolygu yn rheolaidd ar sail canllawiau arfer gorau wedi eu hysbysu gan y Ffederasiwn Tai Cenedlaethol.

**Y wybodaeth yr ydym yn ei chasglu drwy ein gwefan**

Rydym yn casglu gwahanol fathau o wybodaeth oddi wrth ymwelwyr i’n gwefannau.

Nid ydym yn pasio unrhyw wybodaeth bersonol yr ydych yn ei rhoi i ni ymlaen i unrhyw wefan arall; bydd y system yn cofnodi’r wybodaeth yr ydych yn ei rhoi’n wirfoddol i ni, e.e. ar y ffurflenni ar-lein. Caiff y wybodaeth hon ei thrin yn gyfrinachol.

Mae ein gwefan yn cynnwys dolenni i wefannau eraill. Mae’r polisi preifatrwydd hwn yn berthnasol i’n gwefan ni yn unig. Os ydych yn symud ymlaen i wefan arall sy’n casglu gwybodaeth, dylech ddarllen eu datganiad preifatrwydd nhw.

**Cwcis**

Mae’n gwefan yn defnyddio cwcis i ddangos Google Maps ac i dracio ymwelwyr gyda Google Analytics. Gallwch ddarllen mwy am beth yn union mae hyn yn ei olygu a sut i droi cwcis i ffwrdd yn eich porwr drwy fynd i [aboutcookies.org](http://aboutcookies.org/)

**Pryderon**

Mae gennych hawl i wneud cwyn i Swyddfa’r Comisiynydd Gwybodaeth os ydych chi’n meddwl bod yna broblem gyda’r ffordd mae Cymdeithas Tai Newydd yn ymdrin â’ch gwybodaeth. I gysylltu â’r Comisiynydd Gwybodaeth, ffoniwch 0303 123 1113 neu ewch i’w gwefan: <https://ico.org.uk/>

**Cysylltwch â ni**

Os oes gennych unrhyw gwestiynau am y ffordd y caiff eich gwybodaeth bersonol ei gweinyddu, cysylltwch â ni ar 0303 040 1998 neu:

Hana Morgan

Swyddog Diogelu Data

Cymdeithas Tai Newydd,

Unit 5,

Village Way,

Tongwynlais,

CF15 7NE.

**ATODIAD 2**

**Hysbysiadau Preifatrwydd Mini**

Cyn prosesu unrhyw wybodaeth bersonol, dylai staff sicrhau eu bod wedi rhoi gwybod i’r unigolyn am wybodaeth benodol mewn perthynas â diogelwch y wybodaeth a gedwir amdanynt. Mae hyn yn ofynnol p’un ai oes ganddynt sail gyfreithiol i brosesu’r wybodaeth ai peidio. Yn gynwysedig yn yr hysbysiad preifatrwydd dylai fod gwybodaeth ynghylch:

* Pam rydyn ni’n casglu’r wybodaeth
* Sut byddwn ni’n defnyddio’r wybodaeth
* Pa mor hir y byddwn ni’n cadw’r wybodaeth
* Gyda phwy y byddwn yn rhannu’r wybodaeth, os gwnawn hynny
* Byddwn yn dibynnu ar yr unigolyn i ddweud wrthym os bydd newid yn eu manylion personol

Os byddwn yn gofyn am ganiatâd i brosesu’r wybodaeth, dylai fod rhestr o’r gwahanol ddibenion casglu, a blwch ticio ar gyfer rhoi caniatâd unigol i bob un.

Mae angen i ni ddweud wrthynt y gallant gysylltu â ni, neu fynd i wefan [www.newydd.co.uk](http://www.newydd.co.uk) i gael gwybodaeth bellach am ein Polisi Preifatrwydd a sut rydyn ni’n delio â’r wybodaeth sydd gennym amdanynt.

Byddai’n gymorth mawr pe gallem ofyn i’r unigolyn nodi eu hoff ddull o gyfathrebu h.y. e-bost, ffôn neu bost.

Dylai adrannau ddefnyddio’r canllaw hwn i ddatblygu eu hysbysiadau preifatrwydd mini eu hunain cyn prosesu gwybodaeth; dylai’r Swyddog Diogelu Data adolygu/gymeradwyo’r rhain cyn eu defnyddio.